**KULTTUURITOIMINNAN TUKEMISTA KOSKEVAT YLEISET OHJEET**

**Kulttuuriavustukset myönnetään yleisavustuksina, kohdeavustuksina tai yksityisten taiteenharjoittajien harjoittamaan kulttuuritoimintaan.**

1. **Yleisavustuksia** voidaan myöntää niille paikallisille yhdistyksille, joiden sääntömääräinen toiminta kuuluu kulttuuri-, taide- tai kotiseututoiminnan piiriin (esim. eri taidelajien paikalliset harrastajayhdistykset, kotiseutuyhdistykset, kuorot, soittokunnat jne.)
2. **Kohdeavustuksia** voidaan myöntää kaikille rekisteröidyille yhdistyksille sekä myös sellaisille rekisteröimättömille yhteisöille ja ryhmille, jotka harjoittavat johonkin kulttuurin alaan kuuluvaa toimintaa sekä sellaisten yhdistysten harjoittamaan paikalliseen kulttuuritoimintaan, joiden toiminta on sääntöjen mukaan pääasiallisesti muuta kuin kulttuuri-, taide- tai kotiseututoimintaa, mikäli tähän toimintaan ei saada valtion tukea muuta kautta. Kohdeavustuksia voidaan myöntää jonkin erityisen, tiettynä ajankohtana toimeenpantavan tapahtuman, vierailun, näyttelyn tms. järjestämiseen, tilojen vuokraamiseen, koulutustilaisuuksien järjestämiseen jne.
3. **Avustusta ei voida myöntää muuhun kuin edellä mainittuun paikalliseen kulttuuritoimintaan**, ei siis esim. liikuntatoimintaan, puoluepoliittiseen, uskonnolliseen tai liiketaloudelliseen toimintaan. Yhdistyksen pääsääntöisenä toimintapaikkana tulee olla Ulvila. Yhdistyksellä tulee olla järjestettyä toimintaa vähintään 1 vuosi ennen avustuksen hakemista.
4. **Avustusta voidaan myöntää myös yksityisten ulvilalaisten taiteenharjoittajien harjoittamaan kulttuuritoimintaan.** Avustuksen edellytyksenä on, että taiteenharjoittaja tuottaa kulttuuritoimintaa myös Ulvilassa.

**Kulttuuriavustuksia myönnettäessä kiinnitetään lisäksi huomiota seuraaviin perusteisiin:**

* hakijan toiminnan tarkoitus, laatu ja laajuus
* hakijan taloudellinen asema
* hakijan valtiolta, kunnalta tai seurakunnalta saamat avustukset
* avustuksella tuotettavan toiminnan tai toimenpiteen ajankohtaisuus
* avustuksen suunniteltu käyttötapa
* hakijan muualta saatavissa oleva tuki

**Avustuksen hakeminen**

Ulvilan vapaa-aika- ja kulttuuripalvelut on ottanut käyttöön sähköiset hakulomakkeet vuonna 2021. Lomake on mahdollista saada hyvin perusteluin myös paperiversiona. Hakulomakkeessa mainitut liitteet lähetetään myös sähköisessä järjestelmässä tai vaihtoehtoisesti sähköpostilla (tiina.jullenmaa@ulvila.fi).

Sähköinen hakulomake pitää olla täytettynä vuosittain annettuun määräaikaan mennessä ja liitteet toimitettuna kulttuuri/ vapaa-aikatoimistoon.

Mikäli sähköisen hakemuksen täyttämisessä tai liitteiden toimittamisessa ilmenee ongelmia, olkaa yhteydessä: palvelusihteeri Tiina Jullenmaa, p. 02 677 4653, tiina.jullenmaa@ulvila.fi.

**Avustusten maksatus ja käytön valvonta**

Myönnettyjen avustusten maksatuksen tulee tapahtua kaupungin taloussäännön edellyttämällä tavalla. Sivistyslautakunnan asiana on valvoa, että avustus tullaan käyttämään myönnettyyn tarkoitukseen ja että muutenkin noudatetaan asetettuja ehtoja.

Kaupungin viranomaisilla on oikeus tarkastaa avustusten saajan varainkäyttöä ja siihen liittyviä asiakirjoja avustusehtojen noudattamiseksi. **Kohdeavustusten maksatus tapahtuu lasku- ja maksutositteita vastaan.** Avustusta saa käyttää vain myönnettyyn tarkoitukseen. Jos avustusta ei voida käyttää, on siitä heti ilmoitettava. Kohdeavustuksen käyttötarkoituksen muuttamisesta on sovittava kulttuuripalvelujen kanssa ennen maksatusta.